**ОТЧЕТ**

**ОТНОСНО: ДЕЙНОСТТА НА ИНСПЕКТОРАТА НА МИНИСТЕРСТВОТО НА ВЪНШНИТЕ РАБОТИ ПРЕЗ 2018 Г.**

Инспекторатът на Министерството на външните работи (МВнР) през 2018 г. осъществяваше своята дейност в изпълнение на утвърдения годишен план, както и на всички други задачи, възложени от Министъра на външните работи и свързани с упражняването на специализиран и общ контрол върху дейността на Централното управление (ЦУ) на МВнР и на задграничните представителства (ЗП) на Република България.

Инспекторатът на МВнР изпълняваше своите функции в съответствие със Закона за дипломатическата служба, Закона за администрацията, Административно процесуалния кодекс, Устройствения правилник на МВнР, Вътрешните правила за дейността на Инспектората на МВнР, Вътрешни правила за прилагане на Закона за противодействие на корупцията и за отнемане на незаконно придобито имущество и на Наредбата за организацията, реда за извършване на проверки на декларациите и установяване на конфликт на интереси в системата на МВнР.

**Основни цели** в дейността на Инспектората на МВнР през 2018 г. бяха:

1. Постигане на законосъобразно и ефективно функциониране на Дипломатическата служба.
2. Укрепване на административния капацитет и повишаване на професионалната квалификация.
3. Осигуряване на механизми за превенция, противодействие и разкриване на корупционни прояви, измами и нередности в ЦУ на МВнР и във второстепенните разпоредители с бюджет към Министъра.
4. Въвеждане на механизми за осъществяване на контрол по параграф 2 от Допълнителните разпоредби на Закона за противодействие на корупцията и отнемане на незаконно придобито имущество.

За постигане на поставените пред Инспектората цели през 2018 г. бяха извършени 14 планови проверки, 7 извънпланови проверки и са разгледани 53 сигнала по реда на глава Осма от Административнопроцесуалния кодекс (АПК).

В утвърдения от Министъра на външните работи „План за дейността на Инспектората на МВнР през 2018 г.” бяха включени 12 планови проверки на посолствата на Република България в Република Корея, в Република Южна Африка, в Република Албания, в Република Полша, в Република Беларус, в Република Молдова, в Австралия, в Монголия, в Конфедерация Швейцария, в Кралство Швеция и в Генералните консулства на Република България в Мюнхен, ФРГ, и в Санкт Петербург, РФ, както и планови проверки на дирекции в Централното управление (ЦУ) на МВнР - дирекция „Права на човека” (“ПЧ“) и дирекция „Човешки ресурси” (“ЧР“).

През 2018 г. бяха извършени 7 извънпланови тематични проверки на дейности на Държавния културен институт, на работата на Посолството в Брюксел с българската общност в Кралство Белгия, на състоянието на административния капацитет на Посолството в Москва, на провеждани в МВнР процедури по Закона за обществени поръчки (ЗОП) за снабдяване на МВнР с компютърна техника, на изпълнението на вътрешните правила за условията и реда за реализиране на Програмата на МВнР за помощ за развитие и проверка на подадените от служителите в системата на МВнР годишни декларации по чл. 35, ал. 1 от Закона за противодействие на корупцията и за отнемане на незаконно придобито имущество (ЗПКОНПИ).

През 2018 г. в Инспектората са постъпили 53 /петдесет и три/ сигнала по реда на глава Осма на АПК, като повечето от тях са във връзка с обслужването в консулските служби към ЗП.

Сигналите се разпределят по видове, както следва: за нередности в консулското обслужване-32; по кадрови проблеми-12; други–9, един които отнасящ се до нередности в управлението на Българското неделното училище в Брюксел; един за нередности със субсидията и разходване на средства в българската църква в Чикаго; два от сигналите са препратени по компетентност на ГД „Гранична полиция“; един за проблеми със сградата в Прага на улица „Америцка“; един по личен проблем на служител в Белград и един за неизпълнение на заповед от служител в дирекция „УСиМТО“.

През 2018 г. по един от сигналите е извършена извънпланова тематична проверка на работата на Посолството на Република България в Брюксел с българската общност в Кралство Белгия. По останалите сигнали са извършени предварителни проучвания и са изготвени и изпратени отговори до жалбоподателите съгласно чл. 49, т. 1 от Вътрешните правила за дейността на Инспектората на МВнР.

През 2018 г. Инспекторатът продължи да изготвя експертни становища по конкретни казуси в процеса на изготвяне на предложения за управленски решения. В рамките на извършените през 2018 г. проверки, Инспекторатът е направил над 50 предложения за отстраняване на недостатъци във функционирането на МВнР и за подобряване дейността на Дипломатическата служба.

Инспекторатът полага усилия за подобряване координацията между отделните административни структури в МВнР, като този приоритет е заложен в годишния и в стратегическия планове за дейността на Инспектората на МВнР.

Инспекторат на МВнР